  Туспуктэм: t.me/KadetPFO2023 Наталия Сильвестрова Воткаын Приволжск федерал округысь кадет корпусъёслэн «Кадет Приволжъя – 2023» VII спартакиадазы йылпумъяськиз. Ӵошатсконъёсын Совето Союзлэн героез Валентин Стариков нимо удмурт кадет корпуслэн командаез нырысетӥ инты басьтӥз. Со сярысь элькунысь дышетонъя но тодосъя министр Светлана Болотникова «ВКонтакте» мерлыко вотэсысь бамаз ивортӥз. Спартакиадаын Удмуртиысь, Башкортостанысь, Татарстанысь, Чувашиысь но Нижний Новгород улосвылысь спортын но дышетсконын асьсэзыз устоен возьматэм 100 пиналъёс ӵошатскизы. Куинь нунал ӵоже командаос спорт но ожгар дисциплинаосъя нюръяськизы, сочинение гожъязы, йылпумъясь кун аттестаци музэн тестирование ортчизы, викторинаын тодон-валанъёссэс эскеризы. Котькуд эскеронын вормисьёсты шараязы. Нимаз дисциплинаосын тужгес но трос балл басьтэмъёсты пуйизы. Йылпумъянъёсъя кыкетӥ инты Нижний Новгородысь пиос басьтӥзы, куинетӥ - Башкортостанысь. Ватсалом, 2022-тӥ арын «Кадет Приволжья» вожвылъяськонын озьы ик Удмуртиысь команда вормисе потӥз. Тегъёс: Спорт кадетъёс ӵошатсконъёс ПФО Удмуртия  